莞爾堂和柳樞密韻
作者：向滈
朝代：宋

paragraphs: 平生麋鹿性，從仕匪所娛。
要非折腰具，悠然慕潜夫。
賦歸恨不蚤，空悲歲云徂。
世情固險薄，官路徒驚呼。
君看得失際，豈問戚與疏。
論心未必爾，反眼何所無。
嗟我與世忤，正坐所見殊。
强顔戀五斗，我豈不足與。
湖南有良田，亦有宅一區。
會當拂衣去，俯仰聊自如。
誰能揖上官，迫促畏簡書。
遂令湖海上，坐覺豪氣除。
君言浪見許，眾口方罵予。
不學望塵輩，甘心履危途。
所得俱可恥，山巖等豪銖。
古人惟事道，吾行端不迂。